text: Røveri mod guldsmedeforretning - igen 
  30 januar 2012 kl. 16.18
  Guldsmedeforretningen Møller Thorgaards Eft. i Kongensgade i Esbjerg blev i formiddag udsat for væbnet røveri. Igen.
  Tre mænd begik klokken 10.45 mandag et væbnet røveri mod guldsmedeforretningen i Esbjergs gågade. De tre truede personalet med en revolver og fik derefter travlt med at smadre udstillingsmontre for at stjæle ure og smykker, som de puttede i en pose.
  
  Vidne hjalp 
  Men de tre røvere gjorde regning uden vært. Eller rettere: Uden vidne. For et vidne noterede nummerpladen på røvernes flugtbil og kunne derfor lede politiet på sporet af den. En halvt times tid senere blev de tre standset i Bramming og anholdt.
  
  Tre fra Litauen 
  I bilen blev der både fundet en pose med smykker og ure og en revolver. De tre mænd, der alle er i alderen 20-25 år, er fra Litauen.  
  De bliver fremstillet i grundlovsforhør i morgen tirsdag.
  
  De samme tre? 
  Det mislykkede røveri er stort set en gentagelse af et lignende røveri begået mod forretningen den 12. juli 2010. Dengang sørgede vidner også for at politiet kunne anholde tre østeuropæiske røvere. Vagtchefen ved Syd- og Sønderjyllands Politi, ønsker ikke umiddelbart at be- eller afkræfte, om der er tale om de samme tre mænd.
  